Diari Oficial de la Generalitat Valenciana


Sumari del DOGV 4024, del 19-06-2001 (2001/5811)

ORDRE de 31 de maig de 2001, de la Conselleria d'Economia, Hisenda i Ocupació, per la qual es regula la concessió d'ajudes per a la realització d'auditories dels sistemes de prevenció de riscos laborals a les xicotetes empreses de la Comunitat Valenciana, per a l'exercici 2001.
--------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4024

Data del DOGV
:   19-06-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/5811


Data del document
:   31-05-2001

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * petita i mitjana empresa
    * ajuda a les empreses
    * suport econòmic
    * seguretat en el treball

ORDRE de 31 de maig de 2001, de la Conselleria d'Economia, Hisenda i Ocupació, per la qual es regula la concessió d'ajudes per a la realització d'auditories dels sistemes de prevenció de riscos laborals a les xicotetes empreses de la Comunitat Valenciana, per a l'exercici 2001. [2001/A5811]
  
El Pla d'Acció contra els Riscos Laborals posat en marxa pel Govern Valencià, amb el consens dels agents econòmics i socials representats al si de la Comissió de Seguretat i Salut en el Treball de la Comunitat Valenciana, estableix entre els seus objectius la realització d'accions de promoció i foment de la prevenció i de millora de les condicions de treball.
  
Això significa un pas més en la lluita contra la sinistralitat laboral, que constitueix un drama humà i una càrrega social i econòmica de primera magnitud.
  
La Llei 31/1995, de 8 de novembre, de Prevenció de Riscos Laborals, ha donat un nou enfocament a la prevenció, i aquesta s'integra en el conjunt d'activitats i decisions de l'empresa de la qual forma part des del començament mateix del projecte empresarial.
  
La prevenció s'articula entorn de la planificació de l'activitat empresarial a partir de l'avaluació inicial dels riscos inherents al treball i a la consegüent adopció de les mesures adequades.
  
La idoneïtat de l'activitat preventiva que, com a resultat de l'evolució, haja d'adoptar l'empresari, queda garantit amb d'un doble mecanisme: d'una part l'acreditació per l'autoritat laboral dels servicis de prevenció externs i d'una altra l'auditoria o avaluació externa del sistema de prevenció, quan aquesta activitat és assumida per l'empresari amb els seus propis mitjans.
  
Les auditories o avaluacions externes tenen caràcter obligatori quan, com a conseqüència de l'avaluació dels riscos, les empreses hagen de desenvolupar activitats preventives per a evitar o disminuir els riscos derivats del treball.
  
Així mateix cal tenir en compte que el teixit productiu de la Comunitat Valenciana està constituït majoritàriament per xicotetes i mitjanes empreses; que sovint compten amb escassos recursos i que la grandària de l'empresa no ha de ser obstacle insalvable perquè totes aquelles empreses d'aquestes característiques que, havent realitzat l'avaluació dels riscos i el seu pla de prevenció pels seus propis mitjans, puguen, mitjançant una auditoria o avaluació externa, garantir la idoneïtat de la seua activitat preventiva.
  
En conseqüència, i en execució del Pla d'Acció contra els Riscos Laborals i en l'exercici de la competència que en matèria de seguretat i salut en el treball té atribuïdes la Comunitat Valenciana, és procedent establir el règim d'ajudes per a la realització d'auditories dels sistemes de prevenció de riscos laborals en les xicotetes empreses de la Comunitat Valenciana per a l'exercici 2001.
  
Per això, i en ús de les facultats atribuïdes per l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
L'objecte d'aquesta ordre és establir el règim de concessió d'ajudes per a la realització d'auditories dels sistemes de prevenció de riscos laborals en les xicotetes empreses de la Comunitat Valenciana, a fi de conéixer l'eficàcia dels sistemes implantats, millorar les condicions de seguretat i salut en el treball i fomentar la participació dels treballadors en la gestió d'aquestos sistemes.
  
Article 2. Beneficiaris
  
Podran ser beneficiàries de les ajudes les xicotetes empreses de la Comunitat Valenciana que ocupen fins a cent treballadors i que, addicionalment, no incomplisquen els criteris d'independència recomanats per la Comissió Europea per a la seua consideració com a això.
  
Les empreses, per a poder ser beneficiàries de les ajudes que es convoquen, hauran d'haver optat per a la seua organització de prevenció de riscos laborals per una de les modalitats definides en l'article 10 i següents del Reglament dels Servicis de Prevenció, aprovat pel Reial Decret 39/1997, de 17 de gener.
  
Article 3. Accions subvencionables
  
1. Les ajudes podran estar destinades a les accions portades a terme per l'empresa per a sotmetre al seu sistema de gestió de la prevenció de riscos laborals a una auditoria o avaluació externa d'acord amb el capítol V del Reglament dels Serveis de Prevenció, aprovat per RD 39/1997, de 17 de gener.
  
2. L'auditoria o avaluació externa haurà de ser realitzada per persones físiques o jurídiques que tinguen autorització de l'autoritat laboral per al seu desenvolupament.
  
3. Les accions que se subvencionen per aquesta ordre hauran de realitzar-se durant aquest any 2001 i quedar finalitzades abans del dia 25 d'octubre.
  
Article 4. Quantia de les ajudes
  
1. La quantia de les ajudes serà del 50% del cost del servici. L'impost sobre el valor afegit (IVA) no serà considerat, a efectes de l'ajuda, com a cost del servici. En cap cas, la quantia de les ajudes podrà ser superior a 750.000 pessetes per beneficiari, que s'aplicarà al conjunt de l'empresa beneficiària i de totes les empreses en què es posseïsca directament o indirectament el 25% o més del seu capital o dels drets de vot.
  
2. Les ajudes que s'estableixen en aquesta ordre tindran la consideració de subvencions.
  
3. L'import de les ajudes no podrà fer que l'import total d'ajudes de minimis que reba l'empresa durant un període de tres anys siga superior al límit de 100.000 euros.
  
Article 5. Presentació de sol·licituds i termini
  
1. Les sol·licituds per a l'obtenció de les ajudes regulades en aquesta ordre hauran d'adreçar-se a la Direcció General de Treball i Seguretat Laboral, i es presentaran en l'imprés normalitzat en els registres de les corresponents direccions territorials d'Ocupació, o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'acompanyar-se dels documents que a continuació s'indiquen:
  
a) Documentació acreditativa i identificadora del sol·licitant i del seu representant legal, si és procedent.
  
b) Justificació de trobar-se el sol·licitant al corrent en el compliment de les seues obligacions tributàries i davant de la Seguretat Social, en els termes previstos en l'Ordre de 30 de maig de 1996, de la Conselleria d'Economia i Hisenda, la vigència dels quals haurà d'estendre's fins a la data de concessió de la subvenció.
  
c) Memòria descriptiva de l'actuació per a la qual se sol·licita l'ajuda i còpia del contracte entre l'empresa sol·licitant i l'entitat auditora per a la realització de l'auditoria.
  
d) Còpia de la resolució administrativa per la qual s'autoritza la persona física o entitat auditora per a actuar al territori de la Comunitat Valenciana.
  
e) Dades de domiciliació bancària segons el model facilitat a l'efecte (fitxa de manteniment de tercers), excepte si s'han presentat amb anterioritat davant de la Conselleria d'Economia, Hisenda i Ocupació, i no han experimentat variació.
  
f) Declaració responsable sobre el compliment dels requisits exigits en l'article 2 i en l'article 4.1 d'aquesta Ordre.
  
g) Declaració responsable, segons model, de les ajudes de minimis concedides per qualsevol projecte a l'empresa durant els últims tres anys, comptats des de la primera ajuda obtinguda per la norma de minimis, amb indicació de l'import, l'organisme, la data de concessió, el règim d'ajudes en què s'empara, o, si és procedent, la declaració responsable de no haver-ne rebut cap.
  
3. El termini de presentació de sol·licituds finalitzarà el dia 31 de juliol de 2001.
  
4. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o no s'acompanye la documentació que d'acord amb aquesta o0rdre resulte exigible, es requerirà l'interessat perquè en el termini de 10 dies esmene la falta o acompanye els documents preceptius, amb indicació que si així no ho fera, es considerarà que desisteix de la seua petició, prèvia resolució que haurà de ser dictada en els termes previstos en l'article 42.
  
Article 6. Criteris d'avaluació de les sol·licituds
  
Les ajudes es concediran a les entitats que complisquen els requisits fins a esgotar el crèdit disponible, d'acord amb:
  
a) Ordre de registre d'entrada de l'expedient de sol·licitud complet.
  
b) Paràmetres estadístics de sinistralitat de l'empresa.
  
c) Sistema de prevenció de riscos laborals adoptat per l'empresa.
  
d) Activitat econòmica de l'empresa
  
e) Relació entre el cost pressupostat per a la realització de l'auditoria i el nombre de llocs de treball de l'empresa.
  
Article 7. Comissió d'avaluació de les sol·licituds d'ajuda
  
La comissió d'avaluació de les sol·licituds d'ajuda estarà formada per:
  
President: director General de Treball i Seguretat Laboral.
  
Vocals: directors territorials d'Ocupació, directors dels gabinets de Seguretat i Higiene en el Treball i cap de l'Àrea de Relacions Laborals i Seguretat Laboral.
  
Secretari: cap del Servei de Condicions de Treball.
  
La comissió d'avaluació adaptarà el seu funcionament a les regles generals que són d'aplicació als òrgans col·legiats.
  
Article 8. Resolució de la concessió d'ajudes
  
1. Les direccions territorials d'Ocupació remetran els expedients a la Direcció General de Treball i Seguretat Laboral, després de comprovar la documentació aportada pels sol·licitants i esmenades les deficiències observades, d'acord amb la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. La comissió d'avaluació de les sol·licituds d'ajuda establida en aquesta ordre formularà propostes de resolució.
  
3. La Direcció General de Treball i Seguretat Laboral podrà demanar al sol·licitant l'aportació addicional d'altres documents o dades aclaridores que crega necessaris per a resoldre sobre la sol·licitud presentada.
  
4. La competència per a la concessió o denegació de les ajudes previstes en aquesta ordre correspon al conseller d'Economia, Hisenda i Ocupació.
  
5. La resolució de concessió fixarà expressament la quantia de l'ajuda i incorporarà, si és procedent, les condicions i les obligacions que afecten el desenvolupament del projecte, podent establir terminis parcials perquè el beneficiari execute, com a mínim, un determinat percentatge del projecte i per a la justificació del compliment d'altres condicions.
  
6. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
7. El termini màxim per a resoldre les sol·licituds que es formulen per a la concessió de les ajudes que s'estableixen en aquesta ordre serà de dos mesos comptats des de la data en què l'expedient es trobe complet. Transcorregut el termini sense que haja recaigut una resolució, s'entendrà desestimada la sol·licitud de concessió d'ajuda en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
8. Les resolucions a què es refereixen els paràgrafs anteriors esgoten la via administrativa i contra elles, s'hi podrà interposar un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució corresponent.
  
Article 9. Resolució d'incidències
  
1. L'òrgan competent per a la concessió de les ajudes previstes en aquesta ordre resoldrà les incidències que es produïsquen, i en especial els supòsits de:
  
- Canvis de titular.
  
- Canvis d'ubicació.
  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.
  
- Modificacions justificades del projecte inicial.
  
- Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 10. Control de les accions
  
1. La Direcció General de Treball i Seguretat Laboral realitzarà el control i el seguiment dels projectes per mitjà de les inspeccions que crega necessàries, i emetrà un certificat final de conformitat als objectius del projecte aprovat, que servirà de base per a la tramitació del corresponent expedient de liquidació de la subvenció concedida.
  
2. El beneficiari estarà obligat a sotmetre's a les actuacions de control financer de la Intervenció General en relació amb les subvencions o ajudes concedides.
  
Article 11. Pagament de les ajudes
  
1. El pagament de les ajudes s'efectuarà una vegada realitzada l'auditoria, d'acord amb la sol·licitud presentada i en els termes fixats per a la concessió de l'ajuda.
  
2. Als efectes del que estableix el punt anterior, els beneficiaris, en el termini que es determine en la resolució de concessió de l'ajuda, i en tot cas amb anterioritat al 31 d'octubre de 2001, hauran de presentar:
  
a) Factures de la despesa efectuada, d'acord amb la normativa vigent.
  
b) Informe de l'auditoria i acreditació, si és procedent, del compliment de les obligacions i condicions que s'hagueren establit en la resolució de la concessió de l'ajuda.
  
c) No serà subvencionable l'impost sobre el valor afegit (IVA) satisfet per l'adquisició de béns i servicis i, en general, qualsevol impost pagat pel beneficiari.
  
Article 12. Minoració i resolució de les ajudes concedides
  
1. L'alteració d'alguna de les característiques del projecte aprovat, l'incompliment de condicions i terminis establits en la resolució, la falta d'execució de part de les accions, la insuficient justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits, podran donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació, o la falta de justificació de la realització de l'auditoria donarà lloc a la incoació per l'òrgan competent per a la concessió de les ajudes, del corresponent expedient que podrà finalitzar, si és procedent, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament d'aquella. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
De conformitat amb el que estableix la Llei 12/2000, de 28 de desembre, de Pressupostos de la Generalitat Valenciana per a l'exercici 2001 (DOGV núm. 3.907, de 29 de desembre), les ajudes previstes en aquesta ordre es finançaran a càrrec de la secció, programa «Condicions de treball i administració de les relacions laborals», línia T4170000, amb un import global màxim de quaranta-cinc milions de pessetes (40.759.568 PTA / 270455,45 euros).
  
Segona
  
En el cas que els documents exigits que han d'acompanyar a la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si és procedent, emesos, i quan no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà requerir al sol·licitant que el presente o, si no n'hi ha, que l'acredite per uns altres mitjans dels requisits a què es refereix el document.
  
DISPOSICIONS FINALS
  
Primera
  
Es faculta el director general de Treball i Seguretat Laboral per a dictar les resolucions i adoptar les mesures que considere oportunes per al desenvolupament i aplicació del que disposa aquesta ordre, i es delega per a la resolució de les sol·licituds en el director general de Treball i Seguretat Laboral.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 31 de maig de 2001
  
El conseller d'Economia, Hisenda i Ocupació,